Folketing
2004-10-20

Dette lovforslag er en naturlig forlængelse af det lovforslag, som regeringen fremsatte og fik vedtaget i 2002, og det har til formål at understøtte regeringens politik for bedre uddannelse. Med dette lovforslag ønsker Venstre at gøre loven til et endnu bedre instrument for alle, der har et ønske om at identificere gode skoler og uddannelsesinstitutioner, og ligeledes give dem en mulighed for i endnu højere grad at kunne lære af de gode eksempler. Lovændringen er tænkt som et instrument til at få præciseret visse oplysninger, herunder oplysninger om uddannelsens mål, den pædagogiske praksis og de indsatsområder, man fokuserer på ude på de enkelte skoler. I ændringen indgår også, at der skal oplyses om fuldførelsesprocenter, om overgang til anden uddannelse, om beskæftigelsesfrekvens, frafald, fuldførelsestid og overgangsfrekvens til beskæftigelse. Disse oplysninger fremskaffes fortrinsvis ved hjælp af oplysninger fra centrale databaser, og for at minimere belastningen for den enkelte uddannelsesinstitution kan dette ske via et link til de centrale databaser. For grundskolernes vedkommende kan ministeren også bestemme, at skolerne skal supplere (48) de offentliggjorte karakterer med en såkaldt skolescore.